ตปท.มีน้ำหนักมากกว่า สุดท้ายเม็ดเงินกลับเอเชีย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

....จิตรา อมรธรรม
ตลาดหุ้นไทยขณะนี้กำลังเผชิญศึกหนักสองด้านทั้งในและนอกประเทศ สำหรับปัจจัยในประเทศ หนีไม่พ้นสถานการณ์การเมืองที่ต้องติดตามชั่วโมงต่อชั่วโมง บทสรุปของการเมืองจะเป็นตัวกำหนดทิศทางของดัชนีระยะสั้น ที่ต้องเน้นว่าระยะสั้นเพราะถึงแม้การเมืองจะจบวันนี้พรุ่งนี้ นักลงทุนต่างชาติก็ยังจะขายต่อ เป็นการขายทั่วทั้งภูมิภาค ไม่ลำพังเฉพาะตลาดหุ้นไทย ที่ดิฉันเคยมองว่าตลาดหุ้นทั่วโลกจะพักฐาน ยังคงยืนยันเช่นนั้นอยู่ 
อันที่จริงแล้ว ดิฉันเชื่อว่าปัจจัยการเมืองมีน้ำหนักกับตลาดหุ้นน้อยด้วยซ้ำไป เพราะการชุมนุมมีมากว่า 2 เดือนตลอดระยะเวลาที่ผ่านมา ตลาดซึมซับข่าวต่างๆ ไปมากมายทั้งข่าวจริงข่าวปล่อย หลายๆ เหตุการณ์ ที่รุนแรงไม่ว่าจะเป็นการประกาศ พ.ร.ก.ฉุกเฉิน เย็นวันที่ 7 เม.ย. (ดัชนีวันที่ 8 ลบ 28 จุด) เหตุการณ์ วันที่ 10 เม.ย. (ดัชนีลบ 28 จุด) การปะทะกันที่อนุสรณ์สถาน วันที่ 28 เม.ย. (ดัชนีลบ 12 จุด) ทหารเริ่มวางกำลังกดดันวันที่ 13 พ.ค. (ดัชนีลบ 7 จุด) แต่ละเหตุการณ์ตลาดได้รับผลกระทบตั้งแต่ 10 ถึงไม่เกิน 30 จุดต่อวัน หรือแม้แต่วานนี้ดัชนีก็ยังติดลบไปเพียง 15 จุด จากเหตุการณ์ทั้งหมดไม่สามารถทำให้ SET Index หลุดไปต่ำกว่า 740 จุดได้ ในทางตรงกันข้าม หากการเมืองจบลง ดิฉันไม่คิดว่าดัชนีจะปรับขึ้นได้แรงต่อเนื่อง เพราะตลาดได้รับรู้ไปแล้วเช่นกันในวันที่ 3 พ.ค. ที่นายกฯ อภิสิทธิ์ประกาศแนวทางปรองดอง วันรุ่งขึ้นดัชนีปรับขึ้นทันที 33 จุด ดิฉันจึงมองว่ากระแสการเมืองมีผลกระทบระยะสั้นต่อดัชนีเท่านั้น
ปัจจัยที่ให้น้ำหนักมากกว่าคือปัจจัยในต่างประเทศโดยเฉพาะยุโรป ซึ่งนักลงทุนวิตกกังวลมากพอที่จะถอนเม็ดเงินจากสินทรัพย์เสี่ยง (หุ้น น้ำมัน และโภคภัณฑ์อื่นๆ) เข้ามาใส่ในสินทรัพย์ที่มีความเสี่ยงต่ำ (ทองคำและพันธบัตร) สำหรับประเด็นยุโรปนั้น แม้ว่า IMF จะให้เงินกู้ก้อนแรกแก่กรีซแล้วเมื่อวันพฤหัสบดีที่ผ่านมา 5,500 พันล้านยูโร และกรีซกำลังจะได้รับเงินกู้ส่วนที่เหลือ 1.45 หมื่นล้านยูโรต้นสัปดาห์นี้จาก EU เพื่อจ่ายคืนหนี้ที่ครบกำหนด 8,500 พันล้านยูโรวันที่ 19 พ.ค. นี้ แต่ก็ยังไม่สามารถดึงความเชื่อมั่นของนักลงทุนกลับมาได้ สะท้อนได้จากค่าเงินยูโรที่ยังคงร่วงอย่างหนักอยู่ที่ 1.2236 ดอลลาร์ต่อยูโร ต่ำที่สุดในรอบ 18 เดือน นักวิเคราะห์ในตลาดคาดว่าค่าเงินยูโรที่แท้จริงควรอยู่ที่ 1.15 ดอลลาร์ต่อยูโร หมายความว่าค่าเงินยูโรยังอ่อนค่าได้อีกเมื่อเทียบกับค่าเงินดอลลาร์ ราคาสินค้าโภคภัณฑ์ที่กำหนดราคาเป็นดอลลาร์จึงยังมีความเสี่ยงขาลง 
ความวิตกของนักลงทุนวันนี้ไปไกลเกินกว่าประเทศกรีซแล้ว แต่กลัวว่าจะเกิด Domino Effect ฉุดเศรษฐกิจทั้งยุโรปให้ล้มละลาย ขณะเดียวกันการที่รัฐบาลสเปนประกาศแผนลดขาดดุลงบประมาณอย่างเป็นรูปธรรม โดยการลดเงินเดือนข้าราชการเฉลี่ย 5% ตั้งแต่เดือน มิ.ย.นี้ และงดการขึ้นเงินเดือนและลดบำนาญในปีหน้า ลดการลงทุนของภาครัฐและการให้ความช่วยเหลือแก่ต่างประเทศ เป็นข่าวดีกับตลาดหุ้นเพียงวันเดียว หลังจากนั้นตลาดกังวลต่อว่าเศรษฐกิจที่เพิ่งเริ่มฟื้นตัว ยังต้องการเม็ดเงินหล่อเลี้ยงระบบ แต่รัฐบาลกลับใช้มาตรการรัดเข็มขัด กลับจะฉุดเศรษฐกิจให้ทรุดลงมากกว่า อย่างไรก็ตาม แม้ว่าปัญหาหนี้สินในยุโรปจะเป็นเรื่องใหญ่มาก แต่ดิฉันเชื่อว่าจะไม่ลุกลามจนฉุดให้เศรษฐกิจทั้งโลกต้องเผชิญกับภาวะถดถอย กองทุนฉุกเฉิน 7.5 แสนล้านยูโร มีขนาดใหญ่มากพอที่จะช่วยประเทศในยุโรปไม่ให้ขาดสภาพคล่อง แต่ก็ยอมรับว่าไม่ได้เป็นการแก้ปัญหาที่ต้นเหตุ เพราะหนี้สินไม่ได้ลดลง เป็นเพียงการกู้เงินใหม่ไปคืนหนี้ก้อนเก่า การแก้ปัญหาระยะยาวอยู่ที่แต่ละประเทศต้องมีวินัยทางการเงินการคลังอย่างยิ่งยวด
ในสายตาของนักลงทุน ยิ่งยุโรปมีปัญหาเท่าใด ประเทศในเอเชียดูจะยิ่งโดดเด่นมากขึ้นเท่านั้นจากเศรษฐกิจที่เห็นอย่างชัดเจนว่าแข็งแกร่ง เชื่อว่าในอนาคตเม็ดเงินที่ไหลออกจากสินทรัพย์เสี่ยงจะต้องกลับเข้ามาในภูมิภาคเอเชียอีกครั้ง ส่วนต่างชาติจะเริ่มหยุดขายเมื่อใดให้จับตาค่าเงินยูโรว่าเริ่มมีเสถียรภาพแล้วหรือยัง ระดับดัชนีที่ปลอดภัยคือ 680 จุด หรือคิดเป็น PE 11 เท่ากับค่าเฉลี่ย 10 ปีที่ผ่านมา การซื้อเป็นลักษณะตั้งรับตามแนวรับโดยไม่จำเป็นต้องไล่ซื้อ และไม่ซื้อถัวเฉลี่ยในตลาดขาลง